
Dörzs-hullámhajtómű tervezése

 
A jó hatásfokkal, és megfelelő kialakítás esetén csendes üzemmel működő általános fogaskerék-hajtóművek hátránya, hogy olyan gépekben, ahol szükséges a holtjátékmentes hajtás, nem használhatóak. Ugyan léteznek holtjátékmentes fogaskerékhajtások, de azok nehezen vagy csak nagy költségek árán használhatóak nagy áttételű fogaskerék-hajtóművek esetén.
Erre a célra jellemzően fogaskerék-hullámhajtóműveket alkalmaznak, amelyek holtjátéka kismértékű (esetleg holtjátékmentes), és egy lépcsőben nagy áttétel (50-320) megvalósítására képesek. Azonban ezeknek a hajtóműveknek a megfelelő működésükhöz kisméretű és pontos fogazatra van szükség, emiatt gyártásuk jelentős költségekkel jár.
A hullámhajtóművek egy kevésbé ismert típusát a dörzs-hullámhajtóművet kapjuk, ha elhagyjuk a fogazatot és a nyomatékátvitel súrlódó erő segítségével történik. Az ilyen típusú hajtóművek a dörzs- és a hullámhajtás előnyeit egyesítik. Ennek a hajtóműnek az előnye, hogy egy olcsóbb, nagy áttételű játékmentes kapcsolat megteremtését teszi lehetővé. A fogazat elhagyása mellett szükséges egy olyan egyszerű mechanizmus, amely nagymértékű normálerő kifejtésére képes.
Az elmúlt évtizedekben számos szabadalom jelent meg a dörzs-hullámhajtások terén is, de a gyakorlatban nem terjedtek el. A dolgozatom egy ilyen kísérleti dörzs-hullámhajtómű megtervezésével és gyártásával foglalkozik.
A hajtómű ötlete egy digitális tomoszintézis röntgengép röntgencső-fordító hajtásaként merült fel, mivel a meglévő hajtások nem tudták teljesíteni a kívánt kismértékű holtjátékot.
A tervezés során a hajtómű méreteit egy meglévő konstrukcióhoz illesztettem, a későbbi beépíthetőség miatt. A legyártott hajtómű működési paramétereinek meghatározása és az esetleges továbbfejlesztés céljainak meghatározása érdekében méréseket is végeztem, melyek eredményei szintén bemutatásra kerülnek.



